和友封題開善寺十韻
作者：元稹
朝代：唐

paragraphs: 梁王開佛廟，雲構歲時遙。
珠綴飛閑鴿，紅泥落碎椒。
燈籠青燄短，香印白灰銷。
古匣收遺施，行廊畫本朝。
藏經霑雨爛，魔女捧花嬌。
亞樹牽藤閣，橫查壓石橋。
竹荒新筍細，池淺小魚跳。
匠正琉璃瓦，僧鋤芍藥苗。
旋蒸茶嫩葉，偏把柳長條。
便欲忘歸路，方知隱易招。